b'\n_START_ARTICLE_\n\xc4\xb6ip\xc4\x93ni m\xc3\xb5is\n_START_PARAGRAPH_\n\xc4\xb6ip\xc4\x93ni m\xc3\xb5is (saksa keeles Eck, varem Neu-Eck, l\xc3\xa4ti keeles \xc4\xb6ip\xc4\x93nu mui\xc5\xbea) oli r\xc3\xbc\xc3\xbctlim\xc3\xb5is Liivimaal Volmari kreisis Umurga kihelkonnas. T\xc3\xa4nap\xc3\xa4eval j\xc3\xa4\xc3\xa4b m\xc3\xb5isakompleks Limba\xc5\xbei piirkonda ja  Katvari valda Pociemsi k\xc3\xbcla maadele.\n_START_SECTION_\nAjalugu\n_START_PARAGRAPH_\nEsimene teadaolev omanik oli Gottschalk von der Pahl. Aastal 1435 andis piiskop Henning Scharpenberg m\xc3\xb5isa Hans von Anenile (t\xc3\xb5en\xc3\xa4oliselt Hahnide suguv\xc3\xb5sast). Aastal 1542 m\xc3\xbc\xc3\xbcs Kersten Hahn m\xc3\xb5isa 6000 marga eest Johann von der Pahlele. Pahlenite valdusesse j\xc3\xa4i m\xc3\xb5is aastani 1701, mil selle ostis 4300 taalri eest Martin Schl\xc3\xbcter. Seej\xc3\xa4rel p\xc3\xa4risid m\xc3\xb5isa tema lesk ja kasupoeg Gerhard Bluhm. Aastal 1738 sai Bluhmist m\xc3\xb5isa ainuomanik. Ta pani m\xc3\xb5isas panti ja aastal 1732 m\xc3\xbc\xc3\xbcs vabah\xc3\xa4rra von Campenhausen, kellele m\xc3\xb5is oli panditud, osa maadest Vec\xc4\xb7ip\xc4\x93ni m\xc3\xb5isa nime all Lemsalu m\xc3\xb5isale. Aastal 1775 ostis \xc3\xbclej\xc3\xa4\xc3\xa4nud osa Friedrich Reinhhold von Berg._NEWLINE_Aastal 1789 ostis \xc4\xb6ip\xc4\x93ni m\xc3\xb5isa Carl August von Transehe, kes selle aastal 1801 24650 taalri eest Christian von Wesselile pantis. M\xc3\xb5is panditi 90 aastaks. Aastal 1804 loovutas Wessel pandi\xc3\xb5igused 28 000 taalri eest kapten Reinhold von Alstile. Aastal 1830 omandas m\xc3\xb5isa 16100 rubla eest de la Duboissere, aastal 1832 aga 19 0000 rubla eest Adolph von Pfeiffer. See kirjutas aastal 1835 m\xc3\xb5isa oma nimele ja pantis aastal 1849 39 000 rubla eest Ferdinand Palmzweigile. Aastal 1857 tasus Adolph pandisumma ja m\xc3\xbc\xc3\xbcs m\xc3\xb5isa veel samal aastal 60 0000 rubla eest Georg von Loudonile. See m\xc3\xbc\xc3\xbcs m\xc3\xb5isa aastal 1859 71 000 rubla eest Adalbert Mengdenile, kelle omandiks see j\xc3\xa4rgmisel aastal ka kinnitati.\n_START_SECTION_\nM\xc3\xb5isa suurus\n_START_PARAGRAPH_\nBienenstammi andmetel oli m\xc3\xb5isa suurus 1816. aastal 5 ja 3/4 adramaad, sellele allus 69 mees- ning 67 naishinge. Aastal 1641 oli m\xc3\xb5isa suurus 5 ja 1/2 adramaad. Aastal 1688 oli m\xc3\xb5isa suurus 6 ja 1/2 adramaad, aastal 1734 oli adramaid 3 ja 3/8, aastal 1757 aga 5 ja 3/4. Aastal 1823 oli m\xc3\xb5isa suurus 3 ja 13/20 adramaad. Aastal 1832 oli m\xc3\xb5isal adramaid 3 ja 13/30, aastal 1881 aga 2 ja 3/80, lisaks 3 ja 64/80 adramaad m\xc3\xb5isale kuuluvate talude valduses.\n_START_SECTION_\nKarjam\xc3\xb5isad\n_START_PARAGRAPH_\nM\xc3\xb5isale kuulus aastal 1816 \xc3\xbcks karjam\xc3\xb5is: Jahnemuische.'